பாடம் 3
ஒளியை மறைக்கக்கூடாது
நோக்கம்: மக்களுக்கு தேவனுக்கான வழியைக் காட்டும் ஒளிகளாக நம் வாழ்க்கை இருக்க வேண்டும் என்று பிள்ளைகளுக்குக் காட்டுவது.
வேத வாசிப்பு: மத்தேயு 5:14-16; யோவான் 8:12; மாற்கு 4:21-23; 1 இராஜாக்கள் 17:8-24
மனப்பாட வசனம்: மத்தேயு 5:16 – “மனுஷர் உங்கள் நற்கிரியைகளைக் கண்டு, பரலோகத்திலிருக்கிற உங்கள் பிதாவை மகிமைப்படுத்தும்படி, உங்கள் வெளிச்சம் அவர்களுக்கு முன்பாகப் பிரகாசிக்கக்கடவது.”
தொடக்கப் புள்ளி
வகுப்புக்கு ஒரு மெழுகுவத்தி அல்லது டார்ச்சைக் காட்டுங்கள். இது எதற்குப் பயன்படுகிறது தெரியுமா? மெழுகுவத்தியை ஏற்றி அல்லது டார்ச்சை எரியவிட்டு, ஒரு மேசைக்குப் பின்னால் அல்லது யாரும் பார்க்க முடியாத இடத்தில் வையுங்கள். இது நல்ல இடம் என்று நினைக்கிறீர்களா? இப்போது இந்த ஒளி நமக்கு உதவுகிறதா?
பாடத்தின் முக்கிய குறிப்புகள்
1. பயன்படும் இடத்தில் ஒளியை வைப்பதைப் பற்றி இயேசு பேசினார். படம் 3-ஐக் காட்டுங்கள். படத்திலுள்ளவர்கள் விளக்குகளை என்ன செய்கிறார்கள்?
2. இயேசு “நானே உலகத்துக்கு ஒளியாயிருக்கிறேன்” என்றார். நாம் பின்பற்ற வேண்டிய சரியான பாதையை அவர் காட்டுகிறார் என்பது இதன் பொருள். நாம் பாவிகளாதலால் இயேசு இல்லாமல் இருளில் வாழ்கிறோம். அவரைப் பின்பற்றுகிற நாம் மற்றவர்களுக்குச் சரியான பாதையைக் காட்டும் ஒளிகளாக இருக்க வேண்டும் என்றார். நம் ஒளியை மறைத்தால் அவர்கள் வழியைக் கண்டுபிடிக்க மாட்டார்கள்.
3. மனப்பாட வசனத்தைச் சொல்லுங்கள். இவை இயேசுவின் வார்த்தைகள். எலியாவும் சாறிபாத் ஊர் விதவையும் பற்றிய கதையைச் சொல்வதன் மூலம் இந்த வசனத்தின் உண்மையை வகுப்புக்குத் தெளிவாக்கலாம்:
4. பெரும் பஞ்ச காலத்தில் தீர்க்கதரிசியாகிய எலியா ஒரு ஊருக்குச் சென்றான்; அங்கே தன் ஒரே மகனோடு ஒரு மிக ஏழை விதவை வாழ்ந்தாள். அவன் அவளிடம் உணவு கேட்டான். அவளிடம் ஏறக்குறைய ஒன்றுமே மிஞ்சவில்லை (1 இரா 17:8-12). ஆயினும் அவள் அவனுக்கு உணவளிக்க ஒப்புக்கொண்டாள்.
5. அவர்கள் உணவு தீர்ந்துபோகாது என்று எலியா வாக்குக் கொடுத்தான் – அது தீரவில்லை! (17:13-16).
6. ஆனால் அந்த ஏழை விதவைக்கு வேறொரு துன்பம் வந்தது. அவள் மகன் நோய்வாய்ப்பட்டு இறந்தான். அவள் மிகவும் வருந்தினாள். தேவனுடைய வல்லமையால் எலியா அந்தச் சிறுவனைக் குணமாக்கினான் (17:18-23).
7. எலியா தேவனுடைய தீர்க்கதரிசி என்று விதவை அறிந்தாள்; முடிவில் அவளும் எலியாவின் தேவனை ஆராதித்தாள் (17:24).
மனப்பாட வசனத்தைப் பதியவையுங்கள்.
கதைக்கு நம் பதில்
நாம் சிந்திக்க வேண்டும்: உங்கள் வீட்டிலும் நீங்கள் செல்லும் எல்லா இடங்களிலும், இயேசுவுக்கான வழியைக் காட்டும் ஒளி நீங்கள் என்று எப்படிக் காட்டலாம்? வகுப்பைப் பேசவைக்க சில யோசனைகளைச் சொல்லுங்கள்; எ.கா: வீட்டு வேலைகளை முணுமுணுக்காமல் செய்வது எப்படி?
நம் ஒளியைப் பிரகாசிக்க தேவன் உதவ வேண்டும் என்று ஜெபித்துப் பாடத்தை முடியுங்கள்.
